Den nye Yousee Original ‘Frit Land’ får premiere den 11. april

Yousee har premiere på en ny ‘Originals’ den 11. april i form af miniserien Frit Land. Fællesskaber har afgørende betydning for menneskers identitetsdannelse, og havner man i de forkerte af slagsen, kan det få store konsekvenser. Det er præcis, hvad der sker for hovedkarakteren Nicki (Sebastian Bull), når han i sin søgen efter fællesskab og identitet, finder vej ind i den lokale bande på den københavnske Vestegn.

Serien er skabt af Oscar Giese og Nicolai Achton, som også står bag YouSee’s actionserie ’2 Døgn’. Den serie blev tidligere i år blev nomineret til en tv-pris for bedste korte tv-serie.

– Mediernes udlægning af kriminelle er ofte en meget endimensionel fortælling. I historien om Nicki forsøger vi at fortælle om de nuancer, der kan ligge til grund for valget om et liv som kriminel. Nicki er interessant at følge, fordi han, som alle andre i livet, søger efter sin identitet og har et brændende ønske om at blive elsket. Blandt andet derfor søger han ind i det fællesskab, der findes i den lokale bande, fortæller Nicolai Achton.

– Med YouSee Originals ønsker vi at levere danskproduceret kvalitetsindhold, der både kan overraske og underholde. Det er vigtigt for os at give plads til forskellige stemmer og fortællinger. I ’Frit land’ har skaberne bag fået den kreative frihed, det kræver at producere en ærlig og vedkommende historie, fortæller Kim Poul Christensen, mediedirektør i Nuuday.

Carl Emil Petersen, tidligere forsanger i det danske band Ulige Numre, har sammen med producer Anders Trentemøller lavet en genindspilning af nummeret ’Frit land’ til serien. Nummeret udgives den 1. april, hvor der også vil blive offentliggjort en musikvideo.

Info ..

Frit land’ har premiere hos YouSee mandag den 11. april.

Serien består af 4 afsnit af ca. 22 min. varighed.

Medvirkende: Sebastian Bull (Nicki), Gustav Giese (Markus), Niklas Herskind (Lund), Morten Poulsen (Jos), Christopher Læssø (Simon), Alba August (Xenia), Camilla Lau (Miriam), Stefan Pagels (Kevin), Morten Deleuran (Jacob).

Efter idé af: Oscar Giese og Nicolai Achton.

Hovedforfatter: Oscar Giese.

Instruktør: Nicolai Achton.

Produceret af Drive Studios med producer Anders N. Berg ved roret.

Den nye Yousee Original ‘Frit Land’ får premiere den 11. april